اوشاق ادبیاتی۸سئحیرلی اوزوکسگگیزینجی ناغیل :«کوپه گیرن قارینین کله یی »یازان : علی صمدلیکؤچورن : علی آغ گونئيلی  ــ  ابرازیکتاب :‌ ژنرالین اوشاقلیغی ) پووئست لر بؤلومو  (سیم ــ جیم شاه نئچه واخت ایدی کی ، راحتلیق نه اولدوغونو بیلمیردی .گؤزونون آغی – قاراسی اولان قیزی شاهانه نین دردی اونا راحاتلیق ويرمیردی . اونون آتلیلاری ، شاه سارایینا قاییتماغا بئله قورخوردولار . جیم ـ سیم شاهین یئگانه اومیدی سارایین باش جادوکونو کوپه گیرن قاری یا قالمیشدی! جیم ـ سیم شاه قارینی چاغیریب دئدی : ــ  شاهانه نی تاپیب بورا گتیریب بؤیوک انعام آلمالیسان ، یادا بازار میدانیندا بوغازیندان آسیلمالیسان ! بونلاردان بیرینی سئچ ! کوپه گیرن قاری فال آچیب تاس قوردو باخیب گؤردو کی ، شاهانه احمدله بیر یئرده دیر . اؤزلری ده بیر گؤزل سارای دا . قاری فورصتی فؤوته وئرمه ییب کوپونه گیردی . دوز احمدین کؤماسینا کیمی دیغیرلاندی . حیَطه گیریب بیر نئچه یئردن خلوتی بؤیلاندی . گؤردو کی ، احمدین کوماسی یئرینده دیر . آنجاق اونون یانیندا بیر داشی قیزیلدان ، بیر داشی گوموشدن بیر سارای اوجالیب کی ، یئمه ، ایچمه ، گؤزه للییینه تاماشا ائله . کوپه گیرن قارینی تعجوب بورودو . او ، اوول کومادان باشلادی . باخیب گؤردو کی ، احمدین کؤهنه کوماسیندا ایکی کاسیب اوغلان بیر سوفره ده ناهار ائدیرلر. یازیق بیر گؤرکم آلاراق اونلارا یاناشدی :ــ آی بالالار ، کیمسه سیز قاری یا کؤمک ائدین ، ــ  دئدی . کریم له یلیم آیاغا دوروب قاری یا یئر وئردیلر . ــ بویور ، کاسیبین اولانیندان یئ ، ــ  دئیه  کریم اونو سوفره یه دعوت ائتدی . قاری شیرین دیلینی ایشه سالاراق سؤزه باشلادی: ــ گؤروم سیزی نئینه ییم ، نئجه ائله ییم دئمََیه سیز ، اوچ گوندور دیلیمین آلتیندان بیر شئی کئچمیر . قاری الینی سوفره یه اوزادیب ، آج گؤزلوکله یئمه یه باشلادی . سلیم دئدی : ــ آی ننه ، هارادان گلیب ، هارا گئدیرسن ؟ قاری دئدی : ــ آی اوغول ، کیمسه سیز قاری یام . اونون ــ بونون سوفره سیندن تؤکولنلری یئییب دولانیرام . نه چوخ دونیادا سیزین کیمی یاخشی انسانلار ! آللاه عؤمرونوزو اوزون ائلسین . قاری آج گؤزلوکله یئیه ـ یئیه اطرافا بویلانیردی . بورادان احمدین سارایی آیدین گؤرونوردو . قاری دئدی : ــ آی اوغول ، او سارای کیمیندیر ؟ کریم دئدی : ــ  بیزیم دوستوموز اودونچو احمدین ساراییدیر . قاری گولوب دئدی : ــ دونیاسیندا اینانا بیلمرم . منی عوام گؤرمه یین اودونچونون دا بئله سارایی اولارمی  هئچ جیم ــ سیم شاهین بئله گؤزه ل سارایی یوخدور . احمد بیر کاسیب اودونچو اولا- اولا بئله زنگین ساراییی نئجه تیکدیره بیلر ؟ ــ  سلیم دئدی : ــ بیز احمد له آغ دیوی محو ائتمیشسک . اونون بوتون طیلسیملرینه احمد صاحیب اولوب . طیلسیمین واسیطه سی ایله اوره ییندن نه کئچسه بیر گؤز قیرپیمیندا حاضیر اولور . ــ  یاخشی ، آی منیم بالالاریم ، احمد یاخشی دوست دورسا نییه سیزی بو کاسیب داخمادا قویوب ؟ یقین کی ، ائولَنیب ؟ کریم دئدی : ــ  احمد شاه قیزی شاهانه نی آغ دیوین طیلسیمیندن خلاص ائدیب . قیز آتاسی ائوینه گئتمه ییب بورادا قالدی . ایندی توی گؤزله نیلیر . کوپه گیرن قاری بارماغینی دیشله ییب حریصلیکله اطرافا باخدی و دئدی : ــ دئمک بئله ، بو سارای اودونچو احمدین ایمیش . گئدیم اونلاردان صاباحیم اوچون بیر پارچا چؤرک ایسته ییم . ائله بلکه رحملری گلدی ...قاری آیاغا دوروب تلسیک گئتمک ایسته دی . کریم دئدی : ــ قاری ننه ، ايله بیزیم بو کاسیب کومامیزدا دا قالا بیلرسن . ــ  یوخ ، بالا ، سیزین یئرینیزی  داریسقال ائلَیه بیلرم . قوی گئدیم . قاری تلسیک حیطدن چیخدی . بیر باش احمدین سارایینا یاناشدی . باتماقدا اولان گونشین شفقلری قیزیل کرپیجلره دوشوب پاریلداییر ، آدامین گؤزلرینی قاماشدیریردی . احمدله شاهانه گون باتان طرفده کی ائیواندا اوتوروب چای ایچیردیلر . ننه حَیَطده کی باغچادا گزیشیب دینجَلیردی . کوپه گیرن یاواش ـ یاواش گلیب ننه یه یاخینلاشدی . اونا چاتماغا آز قالمیش آیاغینی قصدن سکی داشینا توخوندوروب ییخیلدی : ــ اوف ، اوف ، اوف ، وای قیچیم ، وای قیچیم ! ننه اونا طرف یویوروب کوپه گیرن قاری نین قولوندان یاپیشدی .: ــ  آی باجی ، قالخ گؤروم نه اولدو ؟ کوپه گیرن قاری اوفولدادی : ــ آمان ، آمان ترپتمه ، قیچیم سیندی . قاری زورلا سورونوب سکی داشینین اوستونده اوتوروب داها دا برکدن اوفولدادی . ننه ده اونون یانیندا ایلشدی . کوپ قاریسینا دا ائله بو لازیم ایدی . آرا وئرمه دن اوفولداییردی . بیر بالاجا ساکیتلشن کیمی ننه سوروشدو: