ــ آی باجی ، بیر ساکیت اول گؤروم ، هارادان گلیب هارا گئدیرسن ؟ کوپه گیرن قاری شیرین دیلینی ایشه ساا

ــ  آی باجی ، بیر ساکیت اول گؤروم ، هارادان گلیب هارا گئدیرسن ؟ کوپه گیرن قاری شیرین دیلینی ایشه ساالدی: ــ  کاسیب ، السیز ـ آیاق سیز آروادام . انصافلی آداملارین سوفره سیندن تؤکولنی یئییب بیر تهر دولانیرام . سحردن دیلیمه بیر پارچا چؤره ک دَیمه ییب . اوزاق یول گلیرم ... یولدان کئچنده بو سارایی گؤروب سئویندیم . گلدیم کی ، بلکه بیر لوخما چؤره ک وئرن انصافلی آدام تاپیلدی . ننه کوپه گیره قاری نین قولونا گیریب سارایین پیلله لری یانینا گتیردی . ــ  چیخ یوخاری ، ــ  دئدی . ــ  ائله من ده تک داریخیرام . اؤزومه هم صؤحبت آختاریردیم . کوپه گیرن قاری دئدی : ــ باشینا دؤنوم ، من بو پیلله لری نئجه چیخیم . اولماز کی ، ائله بوردا اوتوراق ؟ ــ  یوخ ، بورادا اولماز . چیخ یوخاری . داریخما بیر ـ بیر چیخارسان . ننه کوپه گیرن قاری نین قولونا گیریب اونو بیر آیاق ـ بیر آیاق یوخاری چیخاردیب اؤز اوتاغینا آپاردی . قارشیسینا دادلی خورکلر قویوب دئدی : ــ اوتانما ، دویونجا یئ . اوغلوم احمده دعا ائله کی ، خاطادان بلادان همیشه اوزاق اولسون . ائله بیل اؤز ائویندیر . قاری آج گؤزلوکله یئمه یه باشلادی . ــ  اوخای ، گؤروم اوغلون احمدین همیشه سوفره سی دولو اولسون . آغزیم دادا گلدی . کوپه گیرن قاری یئییب دویاندان سونرا راحات نفس آلدی. اصل مطلبه کئچمه یه تلسدی : ــ  یاخشی ، باجیلی ، آخی من بیلمه دیم کی ، بو سارای کیمیندیر ؟ ــ  نَوه م اودونچو احمدین . ــ  اودونچو احمدین ؟ یوخ اینانا بیلمیرم ! ــ  بو سارای منیم بالامین دیر . ــ  آخی ، اودونچو بئله سارای تیکدیره بیلمز . ــ  هئچ کیمه ديمه سن کی ؟ ــ  ننه آغزینی کوپه گیرن قاری نین قولاغینا توتدو.کوپه گیره قاری دئدی : ــ نه دانیشیرسان ، آج قارین دویدورموسان ، هئچ سنین سیرینی اؤزگه سینه دئیرممی ؟ ننه اونون قولاغینا پیچیلدادی : ــ احمد آغ دیوین سئحرینه صاحیب اولوب ، بیر سئحیرلی اوزویو وار . اوزویون تؤزونو سیلن کیمی بیر قارا اجینه اونون قوللوقوندا حاضیر اولوب دئییر : تولکو ، تولکو قویروغوم ، ندیر منه بویروغون ؟ احمد اوزویون طیلسیمینی اوخویوب اوره یینده کی نییتینی سؤیله ییر . اوساعات دا اونون آرزوسو یئرینه یئتیریلیر.کوپه گیرن قاری اؤزونو عوام گؤسترمک اوچون دئدی : ــ  باجیلی ، باجیلی دردین آلیم ، اوزوک صاحیبینه دئ منه تزه بیر باشماق گتیرسین . باشماقلاریم جیریلیب آیاقلاریمدا دورمور . ــ  اوزوک احمدین بارماغیندادیر ، من اونا هئچ نه دئیه بیلمرم . باشماق ایسته سن ، آل منیم تزه باشماقلاریمی گؤتور اولسون سنین . ــ  چوخ ساغ اول ، آللاه نوه ن احمدی مین بوداق ائله سین . بس احمد بالامیز ایندی هارادادیر ؟ ــ اودور ، ائی ، سئوگیلیسی شاهانه نین یانیندا . ــ باجیلی ، سوروشماق عاییب اولماسین ، شاهانه کیمدیر ؟ ننه یئنه آغزینی کوپه گیرن قاری نین قولاغینا توتاراق ، دئدی : ــ  هئچ کیمه دئمه سن کی ؟ ــ نه دانیشیرسان ، عزیز جانین اوچون آغزیمدان بیر سؤز ده چیخارمارام . ــ  شاهانه جیم ـ سیم پادشاهین قیزی دیر . احمد اونوآغ دیوین طیلسیمیندن خیلاص ائدیب . قیزدا عهد ائدیب کی ، کیم اونو طیلسیمدن خیلاص ائتسه اونون اولاجاق . ایندی شاهانه عهدینه دوز چیخیب ، احمد له قالیر . ساغلیق اولسا بو گون ـ صاباح تویلارینی ائده جَیَم . سنی ده تویا چاغیرارام . آرتیق هاوا قارالیب چیراقلار یانمیشدی . کوپ قاریسی هئچ ندن خبری یوخوموش کیمی بیردن دیللندی : ــ  بئی  ، باشیما خئییر ، باشیم صؤحبته قاریشیب ، گئجه دوشوب . بس من یازیق ایندی هارا گيدیم ، هارادا گئجه لَییم ؟ ننه اوره ک یوموشاقلیغی ایله دئدی : ــ گئجه واختی هارا گئدجکسن . ائله بوراداجا یئر سالارام یاتاسان . ــ  آللاه سیزدن راضی اولسون . اوغلون احمدی گؤروم مین یاشاسین . ننه کوپه گیرن قاری یا یئر سالدی . ایلان ووران یاتسادا ، کوپه گیرن قاری یاتمادی . یورغانی باشینا چکیب یالاندان خورولدادی . گئجه دن خیلی کئچمیش آیاغا دوردو. ائیوانا چیخیب  قاپی ـ باجانی بلدلدی . باخیب گؤردوکی ، احمد پنجره نین قارشیسیندا یاتیب . پنجره ده تای باتای آچیقدیر . بارماغینداکی اوزوک ایشیق ساچیر . چوخ گؤتور ـ قوی ائدندن سونرا ، پنجره یه چیخدی . تومانینین لیفه سیندن بیر چیمدیک بیهوش داری گؤتوروب احمدین بورنونا توتدو . احمد یئرینده قورجالانیب آسقیردی . بیهوش داری اؤز ایشینی گؤرن کیمی ، الینی اوزادیب یاواشجا اوزویو احمدین بارماغیندان چیخارتدی . پیلله لری ساکیتلیکله دوشوب حیطه ائندی . اوزویون توزونو سیلدی . اوساعات قارا اجیننه اونون قارشیسیندا باش اییب دئدی :