‌پیچیلتی(حیکایه)یازان :زومرود یاغمورکوچورن :سحر خیاویباکی، ۱۸ آپرئلبیری ضعیف. بیر باشقاسی ظالم، داها بیری مرحمتلی. ایشتیراکچیسی اولدوغو حادثه‌دن سونرا دونیایا، انسانلارا نفرت ائدنلر ده وار، یاخشی آداما چئوریلنلر ده. بونا گؤره ده هر حیکایه فرقلیدیر.— بو یؤندن باخمامیشدیم. اوندا بئله دئیه‌ک. حکایه‌لرین اورتایا چیخاردیغی نتیجه‌لر فرقلیدیر. اصلین‌ده، اونملی اولان دا او نتیجه‌دیر — زَده‌لر بیزدن کیمی یارادیر؟آمما من سون واختلار، بیلیرسیز، نه‌یه چوخ هیرسله‌نیرم؟ باش وئرن هر شئی دقیقاً زَده‌لرین نتیجه‌سی کیمی تقدیم اولونور. لاپ دبه چئوریلیب — کیم نه ائدیرسه، نه واختسا آلدیغی زَده‌لری سبَب گؤستریر.مثلاً بیری جنایت ائدیر، سونرا دا بونو اوشاقلیغینداکی زَده‌لرله باغلاییب. من بونو آنلامیرام.هر شئی زَده‌لردن قایناقلانیرسا، اوندا اینسانین کیملیینده‌کی، ماهیتینده‌کی ظالیملیق، مرحمت، ژنتیکا، بئینیمیزده کُدلاشْمیش مین ایلللیک عادت‌لر... بونلار نه‌دیر؟هر شئی زَده‌دیرسه، اوندا بو یاخشی و پیس آنلاییشینی هارا قویاق؟— بلکه آلدیغیمیز زَده‌لر، یاشادیغیمیز تجربه‌لر او مُهرلَنمیش‌لرین اوستونه یئنی بیر حیکایه یازیر. بئله باخا بیلمریک‌می؟دنیزین گؤزلری پاریلدا‌دی.— البته. بیز بیر کیملییه، ماهیته صاحبیق؛ یاشادیغیمیز، زَده‌لریمیز اونون اوستونه یازیلیب.کتاب کیمی دوشونون. کتابا اونون مضمونونا اویغون علاوه‌لر ائدیریک. بیز جنایت و تحقیقی موضوعا، گولومسه‌لی موضوعلو کمدی عنصرلری علاوه ائده بیلمه‌ریک، اولماز، اوتورماز.علاوه ائتسک ده، جدی آلینماز. چئوریلر اولار کمدی...بیز مطلق (جنایت‌لی، قانلی حادثه‌لرله باغلی)  ماهیتلی بیر علاوه ائتمه‌لیییک.بلکه انسان ائله بودور. آدینا ماهیت، کیملیک، خصلت نه دئییریک دئیه‌ک — آلدیغیمیز زَده‌لر بونلارین اوستونه گلیر.اَکسیکدیر، یا زَنگینلشدیر، فرق ائتمیر. بو، پیسلیکله، ظالملیقلا، یا دا یاخشیلیقلا، مرحمتله زَنگینلشدیرمه اولا بیلر.— سیز سری قاتیللر حاقّیندا اوخوموسوز؟— هه. بیلیرم نه‌یه دئیه‌جکسینیز. هامیسینین حیات حکایه‌سینده اوشاقلیغین زَده‌لری وار. آمما اونلار قاتیل اولدوقلاری اوچون تانینیرلار.عئینی زَده‌لره مَعروض قالان، آمما قاتیل اولمادیقلاری اوچون مشهورلشمَه‌ین، آراسیندا دونیانین اَن مرحمتلی انسانلاری اولانلار دا وار.-زَده‌لری آنجاق ظالیملار یاراتمیر کی.مثلاً سیز؟— من نه؟— ظالم آدامسیز؟— من؟ اصلین‌ده، دئییلم. آمما کیم اؤزو حاقّیندا راحاتجا «ظالیم آدامام» دئییر کی؟هر کس یاخشی آدام اولماق اوچون چابالامیرمی؟ داها دقیق دئسک، هامینین اونون یاخشی آدام کیمی تانیماسی اوچون.ایشین غریبه یانی دا بودور. دونیانین اَن اجلاف آدامی یاخشی آدام کیمی گؤرونمک اوچون مین جور حیله، حوققادان چیخیر.بونا دا حیرتلنمیشم — پیسلییین پیس شئی اولدوغونو بیلیب یاخشی آدام کیمی گؤرونمه‌یه چالیشدیغین حالدا نییه پیسلیک ائده بیلیرسن؟قاتیللری خاطیرلاتدیز. اونلار قربانلارینی گیزلین‌ده اؤلدورورلر، چونکی بونون پیس عمل اولدوغونو بیلیر.— بلکه بیلمیر، فقط جَزا آلماماق اوچون گیزلین‌ده ائدیر؟ بوتون قاتیللر...16تؤرتدیکلری جنایت‌لرین آچیلمایاجاغینا اینانیرلار. بَلکه، اینانماسالار، جنایت ائتمزلر؟-یوخ، بو مسئله بئله بَسیط دئییل. اونلار قتلین پیس عمل اولدوغونو بیلیرلر. بَلکه ده، قاتیللر اَن اویغون نمونه دئییل. ائله سیاستچیلری گؤتورَک. اونلار نییه اوزده بیر جور، آرخادا باشقا جوردیرلر؟ یا دا، مَثَلن، هانسی‌سا ساختاکارلیغی ائدَن، بونا گؤره هئچ بیر جَزا آلمایاجاغینی بیلَن بیری نییه گیزلینده گؤرور بو ایشی؟ مَثَلن، منیم آتام نییه آناما گیزلیجه خیانت ائدیردی؟ نییه هامییا یالاندان آند ایچیپ اونو آلداتمادیغینی، دؤیمه‌دیینی دئییردی.دَنیز سوسوب اوزومه باخدی. گارسون ماسایا یاخینلاشاندا من ساعاتا گؤز آتدیم. ۰۲/۴۸‌ای گؤستَریردی.-یورولدوز، - دَنیز کَدَرله اوزومه باخدی.-بیر آز. آمما سیزین دانیشدیقلارینیزا گؤره یوخ. معلوم، نورمالدا بو ساعاتدا یوخودا اولوروق.-دوغرو، نورمالدا و نورمال انسانلار. مَثَلن، مِن اوزومو نورمال سایمیرام.-او باخیر سیزین نَیی آنورمال حساب ائتمه‌ییزه.-سیز نئجه، نورمال انسانسیز؟-من؟ یَقین کی، هَه. هرچند هئچ بیر خاص اوزللییم ده یوخدور. حیاتین آخارینا اویغون یاشایان عادی بیر آدامام.-بَس اوندا نییه مَنی دینلَه‌ییرسیز؟ بیر آز اؤنجه دئدینیز کی، نورمال آدام بو ساعاتدا یوخودا اولمالیدیر.«لَعنَت شَیطانا». بئینیمدن کئچَه‌نی دیله گَتیرمَدیم.-نیتیم سیزی غضبلَندیرمَک دئییل.